  Майя Бывальцева Удмуртиысь гожъясьёслэн «Кенеш» журналзылы 28-тӥ тулыспалэ 95 ар тырме. Солэн кутсконэз но азинсконэз сярысь ивортодэтъя «Удмуртия» агентстволы литературая изданилэн валтӥсь редакторез Ольга Бородина вераз. Кивалтӥсьлэн кылъёсызъя, аръёс ортчемъя журналлэн нимызлэн пуштросэз паськытгес луиз ни, туннэ со кенешон гинэ ӧвӧл ни, со - ӵошен вераськон. «Кенеш». Кутсконэз «Кенеш» журналлэн нырысетӥ номерез лыдӟисьёс доры 1926-тӥ арын вуиз. Соку удмурт кылын газет потэ ни вал, отын ужасьёс, чеберлыко произведениос гожъясьёс, асьсэ пумиськонъёсазы литература издание кулэ вуылэм шуыса вераськылӥзы. Кузебай Гердлэн, Трофим Борисовлэн ӵектэмзыя, сюлмаськемзыя со журнал кыдӥз. Но зэмзэ верано ке, со вал нырысь политико-экономической но литературно-художественной шуыса. Учконо ке нырысетӥ номерзэ, отын одӥг гинэ художественной произведение – Михаил Ильинлэн кылбурез Ольга Бородина, «Кенеш» журналлэн валтӥсь редакторезВыль журналлэн нырысетӥ редакторез Василий Максимов луиз. Солэсь азьвыл со Горд армиысь удмурт солдатъёс понна «Югыт сюрес» газетэз поттон бордын ужаз ни вал. Журналын крестьян улонэз но, йӧскалык ужпумъёсты но, берлогес индустриализациез но возьматӥзы. «Кенеш» журналэз поттӥзы партилэн обкомез но облисполком. Со писательёслэн журналзы ӧй вал, писательёслэн огазеяськонзы но ӧй на вал. Соин но, дыр, сыӵе темаос вал: экономика, политика, лулчеберет удысъя кӧня ке статьяос вал. <…> Пырак тани лыдӟиськод но со улонын кадь улӥськод тон, со улонэ кадь пыриськод. Сыӵе со ваньмыз тунсыко Ольга Бородина, «Кенеш» журналлэн валтӥсь редакторезВераны кулэ, со дыре ик кык журнал поттоно шуыса ужпумез ӝутылӥзы – общественно-политической но быдэсак литературной. Но кенешонэ люкаськемъёс пумит луиллям, уго соку удмурт кылын умой гожъяськыны быгатӥсьёс сокем трос ӧй вал ай. 1931-тӥ арын журналлэсь нимзэ воштӥзы, со «Пролетар кылбурет удысын» нимаськыны кутскиз (кылбурет соку литература шуэмез возьматэ вал). 1934-тӥ арын «Кылбурет удысын» нимыз потӥз, нош 1935-тӥ арысен – «Молот». Со аръёсы ик журнал кык кылын потыны кутскиз – удмурт но ӟуч. Ольга Бородиналэн верамезъя, ӟуч произведениослы бадӟымгес саклык висъязы. Журналын ӟуч классикъёслэн – Александр Пушкинлэн, Михаил Лермонтовлэн, Максим Горькийлэн, Владимир Маяковскийлэн но мукетъёсызлэн ужъёссы печатласькизы. Вал ӟуч кылын, вал берыктыса но. Мар пусйымонэз со вакытысь журналын – туж трос берыктэм ужъёс: «Слово о полку Игореве» но берыктэмын, трос ӟуч классикъёслэн произведениоссы берыктэмын, таджик, узбек, мукет калыкъёслэн литератураосысьтызы но классикъёслэн туж трос ужъёссы берыктэмын. Ну, ӟечлыкез, ми соосты лыдӟыса но троссэ потӥмы, пӧртэм, конечно. Со вакытэ берыктон уж бордын туж ужаз Михаил Петров, солэн берыктэмъёсыз ӟечесь Ольга Бородина, «Кенеш» журналлэн валтӥсь редакторезОльга Бородиналэн верамезъя, соку удмурт литературалэсь бугырес улонзэ шӧдыны ӧз ни луы, угось удмурт произведениослы ӧжытгес инты висъязы. Журнал кык кылын 1958-тӥ арозь потӥз. 1941-тӥ арын, Быдӟым Атыкай ож кутскон аре, «Молотлэн» кӧня ке гинэ номерез лыдӟисьёс доры вуиз, собере редакция пытсаськиз. Журнал выльысь потыны кутскиз 1954-тӥ арын гинэ, нырысь ик гожъясьлэн Михаил Петровлэн тыршеменыз. 1956-тӥ арын, Михаил Петров улонысь кошкем бере, журналэн кивалтыны кутскиз Трофим Архипов. Со дыръя журнал быдэсак, рос-прос литературной, лыдӟисьёсыз но тросгес луизы, рубрикаосыз но радъямынгес ни вал» Ольга Бородина, «Кенеш» журналлэн валтӥсь редакторезЖурналлэн сяськаян вакытэз Трофим Архиповен кутскем кичӧлтонъёсты азинтӥзы журналлэн берло редакторъёсыз Семён Самсонов, Флор Васильев, Александр Шкляев, Анатолий Уваров. Соку тужгес сяськаян вакытъёсыз тупазы, нош Самсонов кивалтыку тужгес бадӟым подпискаез вал, пусъе Ольга Бородина. Журнал йӧн-йӧн удмурт кылын гинэ потӥсь литературной издание луиз. Флор Васильев быдэс Россиын но тодмо ке вал, авторитетэз журналлэн туж бадӟым вал Ольга Бородина, «Кенеш» журналлэн валтӥсь редакторез1990-тӥ арын журнал «Кенеш» нимзэ берыктӥз. Со секыт аръёсы изданиез ворсамлэсь утьыны быгатӥзы редакторъёс Вениамин Ившин но Пётр Куликов. 90-тӥ аръёсы одӥг пол но журнал бер но ӧз поты, потытэк но ӧз кыльы. Но одӥг аре, тодӥсько на, журнал потӥз вал тӧдьы обложкаен, буёлтэм вал. Буёлэн ке поттӥськод, дуногес луэ Ольга Бородина, «Кенеш» журналлэн валтӥсь редакторезЭлектрон музей «Кенешлы» 95 ар тырмонэз пусйыны дасяськон улсын редакциын ужасьёс журналлэн историезлы сӥзем  кылдытӥзы, вань редакторъёсыз сярысь ивортонъёсты люказы. Пӧртэм источникъёсысь со материалъёсты утчамы. Собере учкимы на «Кенешлэсь» конкурсъёссэ. Нырысетӥез конкурс ортчытэмын вылэм 33-тӥ арын. Сое ортчытонэ пыриськемын облсофпроф но, обком но. Со конкурсэз ортчытыны трос коньдон но висъямын. Санаторийёсы, шутэтскон юртъёсы путёвкаос висъяло вылэм коньдон вӧзы на эшшо. Шӧдӥське, 30-тӥ аръёсы ик литература сярысь сюлмаськыса сыӵе конкурсъёс ортчыто вылэм Ольга Бородина, «Кенеш» журналлэн валтӥсь редакторезБыдӟым тылож кутскытозь ньыль сыӵе вожвылъяськонъёс ортчытӥллям. 1954-тӥ арын выльысь потыны кутскемез дырысен но арлы быдэ сямен конкурсъёс радъямын. Нош 1970-1980 аръёсы гожъясьёс понна араз кык но, куинь но конкурс радъяло вылэм, со пӧлын котырес лыдпусъёслы, бадӟым ужрадъёслы сӥзьыса но. Виртуальной музеямы котькуд конкурс сярысь нимаз гожтэмын, кыӵе премиос отын сётэмын, кыӵе темая ялэмын вылэм. Ужъёсыз куд-огез гинэ вань. Но чакласькомы на азьланяз но со бордын ужаны, отын янгышъёсыз но кӧня ке кыльылэмын вёрсткаен валлин но. Собере отын милям тодэ ваёнъёссы поттэмын «Кенешын» ужамъёслэн – «Кенеш» мынам улонам», авторъёсмылы, лыдӟисьёсмылы вазиським Ольга Бородина, «Кенеш» журналлэн валтӥсь редакторезСо сяна, электрон музейзы понна азьвыл редакторъёсын Александр Шкляевен, Вениамин Ившинэн, Пётр Куликовен видеоинтервьюос гожтӥзы, трос туспуктэмъёссэс, ужрадъёссэс поттӥзы. Озьы ик нимаз рубрикаез вань, кызьы гожъясьёс произведениоссы бордын ужазы, аспӧртэм бэкстейдж. Тани Кедра Митрей «Эш-Тэрек» трагедизэ гожтон азьын, шуэ со, туж, пе, трос мон лыдӟиськи – Шекспирез, Пушкинэз. Собере со калык пӧлтӥ ветлэм, калыклэсь верамзэ люкам, фольклорез люкам, собере гинэ гожтыны пуксем. Озьы ваньзэ люкам но, йыраз бергатэм но, ньыль нуналскын ваньзэ гожтэм Ольга Бородина, «Кенеш» журналлэн валтӥсь редакторезВиртуальной музейысь трос авторъёслэсь сыӵе тодэ ваёнъёссэс шедьтыны луоз. «Кенеш». Азинсконэз Та дыре «Кенеш» журналлэн редакцияз куать адями ужа. Азьвылчиоссылэн (предшественник) вормонъёссы вылын гинэ гань-гань уг уло, азинскыны, выльдӥськыны тыршо. Журнал чебергес бумагаен буёло потыны кутскиз. Али «Кенешез» Россилэн пӧртэм сэрегъёсаз улӥсьёс басьто, лыдӟисьёссы пумен йылозы шуыса оско. Ужмы трос, пусъе Ольга Бородина. Берло ньыль ӵоже журнал гожъясьёс пӧлын литературая конкурсъёс ортчытъян сямез улӟытӥз. Котькуд ар пӧртэм ӧръёсъя шорлыдын 80 пала ужъёс вуо. Берло аръёссэ туж ёрмиськом вал произведениослы, со конкурсъёс туж юрттӥзы. Мон малпасько, азьланяз но соос юрттозы, солэсь куштӥськыны кулэ ӧй вал. Собере ми кружок нуыны кутским вал, егитъёс туж бугырскизы кадь вал, али чалмизы, малы ке шуоно со пандемиен сэрен рос-прос люкалляны ӧм быгатэ ни Ольга Бородина, «Кенеш» журналлэн валтӥсь редакторезТодмо киноысь одӥгез герой вераз вал, кино но, театр но уз луэ ни шуыса, телевидение гинэ кылёз, пе. Адӟиськом, верам кылъёсыз ӧз быдэсме. Али куд-огез верало, газетъёс но, журналъёс но бырозы, интернет гинэ кылёз на шуыса. Таиз но веран ӝоген уз зэма шуыса малпаськомы. Котьма ке но, гожъясьёс журналын печатласькон понна вожмасько, лыдӟисьёс, ӵыжак выль, типограф буёл зын журналэз киязы кутыса, выльзэ адӟыны-тодыны тулкымъясько яке азьвыл номерын потэм выль романлэсь азьланьтонзэ чидатэк возьмало. Эшшо «Кенеш» журнал удмурт кыллэсь чылкытлыксэ утёнын но бадӟым инты басьтэ. Валаськод ке, тон малпандэ чебер удмурт кылын вераны быгатӥськод шуыса, солэсь ачид но туж шумпотӥськод: тон быгатӥськод, удмурт кыл но туж чебер. <…> Мыным потэ, «Кенеш» - со одӥгез самой-самой нырысетӥез, кудӥз утьыны кулэ удмурт кыллэсь чеберлыксэ но чылкытлыксэ Ольга Бородина, «Кенеш» журналлэн валтӥсь редакторезСоин ик журнал чеберлыко удмурт кылын гожъяськонъя кружоксэ одно ик азьланьтыны малпа. Та дырозь егитъёсын удмурт прозаик Олег Четкарёв ужаз, мукетъёсыз но кыллы усто гожъясьёс итӥськозы шуыса оско.  Тегъёс: Ижкар Литература Удмуртия удмуртъёс газет-журналъёс  